**Ministru kabineta noteikumu projekta  
“Noteikumi par pasažieru komercpārvadājumiem ar vieglo automobili”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par pasažieru komercpārvadājumiem ar vieglo automobili” (turpmāk – Noteikumu projekts) mērķis ir noteikt speciālās atļaujas (licences) izsniegšanas un anulēšanas kārtību, kā arī kārtību, kādā veicami pasažieru komercpārvadājumi ar vieglo automobili, kā arī noteikt prasības autotransporta līdzekļa aprīkojumam un tā izvietojumam.  Noteikumi stājas spēkā 2019.gada 1.septembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Autopārvadājumu likuma 29.panta devītā daļa, 35.panta 5. 6 un sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pasažieru komercpārvadājumu ar vieglo automobili jomas regulējums noteikts Ministru kabineta 2018.gada 6.marta noteikumos Nr.147 “Kārtība kādā veicami pasažieru komercpārvadājumi ar vieglo automobili” (turpmāk - MK noteikumi Nr.147).  MK noteikumu Nr.147 pieņemšanas procesā Tieslietu ministrija atzinumā izteica vairākus iebildumus par noteikumu projekta normām, norādot, ka tās nav atbilstošas vai tām Autopārvadājumu likumā nav ietverts attiecīgs deleģējums. Attiecīgi, pieņemot MK noteikumus Nr.147, Ministru kabinets (turpmāk – MK) 2018.gada 6.marta sēdes protokollēmuma (prot. Nr.14, 35.§) 2.punktā uzdeva Satiksmes ministrijai izstrādāt un iesniegt grozījumus Autopārvadājumu likumā (turpmāk – Likums), precizējot normas, kas nosaka pilnvarojumu MK izdot noteikumus, un tieši paredzot, ka MK nosaka arī prasības licences kartītes saņemšanai, regulējumu VSIA “Autotransporta direkcijas” (turpmāk – Autotransporta direkcija) speciālās atļaujas (licences) un licences kartītes izsniegšanai apturēšanai uz laiku un anulēšanai pasažieru komercpārvadājumiem ar vieglo automobili, kā arī Valsts ieņēmumu dienesta (turpmāk – VID) sniedzamās informācijas kārtību.  Atbilstoši uzdevumam Satiksmes ministrija sagatavoja likumprojektu “Grozījumi Autopārvadājumu likumā” (273/Lp13), (turpmāk – likums), kas 2019.gada 13.jūnijā pieņemts Saeimā 3.lasījumā.  Likums paredz izteikt jaunā redakcijā 35.panta sesto daļu, kas ir MK noteikumu Nr.147 izdošanas pamats. Līdz ar to, ievērojot Oficiālo publikāciju un tiesiskās informācijas likuma 9.panta piektajā daļā noteikto, ja spēku zaudē normatīvā akta izdošanas tiesiskais pamats (augstākā juridiska spēka tiesību norma, uz kuras pamata izdots cits normatīvais akts), spēku zaudēs MK noteikumi Nr.147.  Atbilstoši pilnvarojumam likumā, Noteikumu projekts aizstās MK noteikumus Nr.147, precizējot:   1. kārtību, kādā Autotransporta direkcija izsniedz un anulē speciālo atļauju (licenci) un licences kartīti; 2. prasības autotransporta līdzekļa aprīkojumam un tā izvietojumam; 3. kārtību, kādā veicami pasažieru pārvadājumi ar vieglo automobili.   **Par** **speciālās atļaujas (licences) izsniegšanu un anulēšanu.**  Atbilstoši likumā noteiktajam pārvadājumus ar taksometru var veikt komersants, kas reģistrēts Latvijas Republikas Uzņēmuma reģistra komercreģistrā.  Noteikumu projekts noteic, ka Autotransporta direkcija izsniedz speciālo atļauju (licenci), pārbaudot Latvijas Republikas uzņēmumu reģistrā - vai pārvadātājs reģistrēts komercreģistrā, VID publiskojamo datu bāzē - vai pārvadātājam nav nodokļu parādu, kuru kopsumma pārsniedz likumā “[Par nodokļiem un nodevām](https://likumi.lv/ta/id/33946-par-nodokliem-un-nodevam)” noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas par nodokļu parādiem pieejamību. Noteikumu projektā noteikts, ka Autotransporta direkcija pārbauda arī, vai pārvadātājam nav pasludināts maksātnespējas process, tas neatrodas likvidācijas procesā, kā arī tā saimnieciskā darbība nav apturēta vai izbeigta.  Autotransporta direkcija var anulēt speciālo atļauju (licenci) likumā noteiktajos gadījumos, proti, ja, pārvadātājs būtiski pārkāpj normatīvajos aktos noteiktās pārvadājumu saistības vai kārtību, kādā veicami pasažieru komercpārvadājumi ar vieglo automobili, vai rada draudus pasažieru drošībai, un, ja pārvadātājam pasludināts maksātnespējas process, tas atrodas likvidācijas procesā, kā arī tā saimnieciskā darbība apturēta vai izbeigta.  VID ir sniedzis informāciju, ka pārsvarā pārvadājumu pakalpojumu sniedzēji – pārvadātāji ir komersanti bez nekustamās un kustamās mantas. Uzņēmumi tiek dibināti īslaicīgai izmantošanai ar mērķi gūt peļņu un nemaksāt nodokļus, līdz tiek uzsākti kontroles pasākumi. Šādā gadījumā pārvadātāji ierosina institūcijai anulēt speciālo atļauju (licenci) vienam uzņēmumam un iesniedz iesniegumu speciālās atļaujas saņemšanai citam. Atbilstoši Noteikumu projektā ietvertajam regulējumam Autotransporta direkcijai būs tiesības nepieņemt pārvadātājam labvēlīgu lēmumu par speciālās atļaujas (licences) anulēšanu, pirms stājušies spēkā kontrolējošo institūciju lēmumi par pārkāpumiem, kas piemēroti pārvadātājam, tādējādi izvairoties no sodu nomaksas.    Par pieņemto lēmumu institūcija paziņos elektroniski, publicējot informāciju savā tīmekļvietnē un nosūtot uz pārvadātāja norādīto elektroniskā pasta adresi.  Noteikumu projekts nosaka **licences kartītes izsniegšanas** un anulēšanas kārtību.  Lai izsniegtu licences kartīti, autotransporta līdzeklim jāatbilst likumā noteiktajām prasībām, atbilstību kurām Autotransporta direkcija pārbaudīs VAS “Ceļu satiksmes drošības direkcija” Transportlīdzekļu un to vadītāju valsts reģistrā. Sākot no 2020.gada 1.janvāra, papildus tiks pārbaudīta arī autotransporta līdzekļa atbilstība vides prasībām (likumā noteiktais ierobežojums CO2 izmešiem 150g/km vai motora tilpumam līdz 2000cm3).  Licences kartīti Autotransporta direkcija izsniegs uz pārvadātāja iesniegumā minēto termiņu, kas nepārsniedz:   * speciālās atļaujas (licences) derīguma termiņu; * termiņu, uz kuru transportlīdzeklis nodots turējumā pārvadātājam; * valsts tehniskajā apskatē fiksētās atļaujas piedalīties ceļu satiksmē termiņu (ar tehniskā stāvokļa vērtējumu ir "0" vai "1"); * periodu, par kuru veikts valsts sociālās apdrošināšanas obligāto iemaksu avansa maksājums (pārbaudīs Valsts kases e-pakalpojumu portālā).   Atbilstības gadījumā Autotransporta direkcija izsniegs licences kartīti elektroniski, veicot ierakstu Autopārvadātāju informatīvajā datu bāzē.  Ja pārvadātājs ierosinās anulēt licences kartīti, jo vēlas pārtraukt izmantot minēto autotransporta līdzekli, institūcija pieņems lēmumu, ievērojot tos pašus nosacījumus, kā anulējot speciālo atļauju (licenci).  Saskaņā ar likumā doto pilnvarojumu MK noteikt **prasības autotransporta līdzekļa aprīkojumam un tā izvietojumam** Noteikumu projekts atbilstoši likumā noteiktajiem regulējumiem noteic, ka turpmāk tiek noteikta prasība uz autotransporta līdzekļa virsbūves norādīt informāciju par pārvadātāju un tīmekļvietnes vai mobilās lietotnes pakalpojuma sniedzēju. Vienlaikus, lai informācija būtu saskatāma un saprotama, Noteikumu projektā, tāpat kā šobrīd tas noteikts autotransporta līdzekļiem, kurus izmanto pasažieru komercpārvadājumos ar taksometru, noteikts informācijas burtu un ciparu augstuma minimālais izmērs (40mm), kā arī noteikts, ka informāciju attēlo krāsā, kas kontrastē ar transportlīdzekļa virsbūvi.  Pārvadātājiem, kuriem šobrīd ir spēkā esošas speciālās atļaujas (licences), informāciju uz autotransporta līdzekļa jāizvieto viena mēneša laikā no noteikumu spēkā stāšanās brīža.  Noteikumu projektā ir noteikta **kārtība, kādā veicami pasažieru komercpārvadājumi ar vieglo automobili**.  Noteikumu projektā nav ietverts regulējums par VID sniedzamās informācijas kārtību, jo atbilstoši likumā ietvertajam pilnvarojumam, ir sagatavots MK noteikumu projekts, kas regulēs tīmekļvietnes un mobilās lietotnes pakalpojuma sniedzēju darbību, tostarp noteiks informācijas apjomu un kārtību, kādā tīmekļvietnes vai mobilās lietotnes pakalpojuma sniedzējs sniedz informāciju VID par sniegtajiem pakalpojumiem, pārvadātājiem, autovadītājiem un autotransporta līdzekļiem.  Noteikumi stāsies spēkā 2019.gada 1.septembrī. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un VSIA “Autotransporta direkcija”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvadātāji, kas sniedz pasažieru komercpārvadājumus ar vieglajiem automobiļiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz noteikt prasības informācijas par pārvadātāju un tīmekļvietnes vai mobilās lietotnes pakalpojuma sniedzēju norādei uz transportlīdzekļa virsbūves, pastiprinot pārvadātāju atbildību un uzlabojot informācijas pieejamību pasažieriem.  Pirms speciālās atļaujas (licences) vai licences kartītes anulēšanas pēc pārvadātāja iniciatīvas, VID sniegs informāciju par aktuālo informāciju par pārvadātāja saistību izpildi nodokļu jomā un jāpārbauda informācija par piemēroto administratīvo sodu izpildi, nodrošinot, ka komercdarbību var izbeigt pēc minēto saistību izpildes. |
| 3. | Administratīvo izmaksu monetārs novērtējums | Administratīvās izmaksas Autotransporta direkcijai gada laikā nepārsniedz 2000 *euro.* |
| 4. | Atbilstības izmaksu monetārs novērtējums | Pārvadātājiem, kas sniegs pasažieru komercpārvadājumus ar vieglo automobili, nepieciešams veikt autotransporta līdzekļa aprīkošanu ar informāciju, izmantojot uzlīmes. Vienas uzlīmes izmaksas ir aptuveni 6,00 *euro*. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ir izstrādāts MK noteikumu projekts “Pasažieru komercpārvadājumu ar taksometru un vieglo automobili tīmekļvietņu vai mobilo lietotņu pakalpojuma sniedzēju reģistrācijas noteikumi “ par tīmekļvietnes un mobilās lietotnes pakalpojumu sniedzēju reģistrāciju un prasībām šo pakalpojumu sniegšanai, noteikta tīmekļvietnes vai mobilās lietotnes pakalpojuma sniedzēja reģistrācijas kārtība Autotransporta direkcijas Autopārvadātāju datu bāzē un prasības tīmekļvietnes vai mobilās lietotnes funkcionalitātei un tās funkcionalitātei un norādāmās informāciju apjomam.  Ar Noteikumu projekta spēkā stāšanos, spēku zaudēs Ministru kabineta 2018.gada 6.marta noteikumi Nr.147 “Kārtība kādā veicami pasažieru komercpārvadājumi ar vieglo automobili”. |
| 2. | Atbildīgā institūcija | Satiksmes ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019.gada 10.jūnijā <http://www.sam.gov.lv/sm/content/?cat=553> |
| 3. | Sabiedrības līdzdalības rezultāti | Saņemti priekšlikumi no Taxify OU (Bolt) papildināt noteikumus par nosacījumu, ka pārvadātājam anulē speciālo atļauju (licenci), ja tas izmanto nereģistrētu tīmekļvietnei vai mobilo lietotni.  Priekšlikums nav ņemts vērā, jo Likums noteic, ka var izmantot tikai reģistrētu tīmekļvietnei vai mobilo lietotni vietni, attiecīgi, ja tiek konstatēta pretēja darbība, tā uzskatāma par pārkāpumu un par vispārējo pasažieru komercpārvadājumu normu neievērošanu, proti Likums paredz speciālās atļaujas (licences) anulēšanu.  Priekšlikums par rakstveida līguma slēgšanu par autotransporta līdzekļa izmantošanu komercpārvadājumos nav ņemts vērā, jo Likums noteic prasību reģistrēt autotransporta līdzekli pārvadātāja īpašumā vai turējumā, attiecīgi Ministru kabineta noteikumos nevar ietvert normas, kas neatbilst likumā noteiktajām.  Priekšlikumā par informācijas par pārvadātāju un tīmekļvietnes vai mobilās lietotnes pakalpojuma sniedzēju izvietošanu pēc nepieciešamības pamatojumā norādīts, ka pakalpojumi netiek sniegti pastāvīgi un var maldināt klientu par to, ka dotajā brīdī ar šo autotransporta līdzekli tiek sniegti pakalpojumi. Priekšlikums nav ņemts vērā, jo šos pakalpojumus var pieprasīt tikai tīmekļvietnē vai mobilajā lietotnē, kurā savukārt tiek norādīts autotransporta līdzekļa reģistrācijas numurs, līdz ar to prasība izvietot pastāvīgu informāciju nerada apstākļus, ka pasažieris tiek maldināts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSIA “Autotransporta direkcija”, VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildi VSIA “Autotransporta direkcija” veiks  esošo funkciju ietvaros. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa